X Faktorius
X Faktorius – lietuviška „The X Factor“, transliuojamo Jungtinėje Karalystėje, versija. Tai televizinis muzikos talentų konkursas, kuriame dalyvauja pop atlikėjai, atrinkti viešose atrankose. Pirmojo sezono X Faktoriaus nugalėtoja 2013 m. vasario 17 d. tapo Giedrė Vokietytė, antrą vietą užleisdama grupei RSP. Antrojo sezono X Faktoriaus nugalėtoju 2014 m. vasario 2 d. tapo Žygimantas Gečas. 2015 m. rugsėjo 27 d. prasidėjo trečiasis X Faktoriaus sezonas. Nugalėjo širvintiškė Monika Pundziūtė (superfinalas vyko 2016 m. vasario 14 d.). Ketvirtojo sezono nugalėtoja tapo septyniolikmetė Iglė Bernotaitytė, kuri superfinale 2017 m. sausį surinko beveik 60 tūkst. balsų. Penktojo sezono nugalėtojais tapo grupė „120”. surinkusi 41 tūkst. balsų (Superfinalas vyko 2018 m. vasario 11 d.). Šeštojo sezono nugalėtojais tapo grupė "Good Time Boys". Superfinale grupė surinko beveik 36 tūkst. balsų (Superfinalas vyko 2019 m. vasario 3 d. Kauno Žalgirio arenoje). Septintojo sezono nugalėtoja tapo Milda Martinkėnaitė. Superfinale ji surinko 35 tūkst. balsų (Superfinalas vyko 2019 m. gruodžio 29 d.). 2020 metais pirmą kartą Lietuvoje vyko nauja populiaraus muzikinio šou versija "X Faktorius. Žvaigždės". Projekte varžėsi tik įžymybės (aktoriai, sportininkai, žurnalistai, nuomonės formuotojai ar kiti). Aštuntojo projekto sezono nugalėtoja tapo visažistė, grožio salonų įkūrėja Milita Daikerytė, kuri surinko 8487 balsus (Superfinalas vyko 2020 m. lapkričio 15 d.). Devintąjį X Faktoriaus sezoną laimėjo grupė "Mando". Grupės nariai architektas iš Prancūzijos Antoine Wend ir lietuvis pianistas Mindaugas Pundzius. Superfinale grupė pelnė beveik 28 tūkst. balsų (Superfinalas vyko 2021 m. Gruodžio 26 d.).